**Motvind Norge** er en norsk organisasjon som kjemper mot vindkraftutbygging i Norge. Organisasjonen har som formål å stanse utbyggingen av vindkraftverk i Norge, uavhengig av plan- og utbyggingsstatus, og «ønsker å hjelpe huseiere og grunneiere som føler seg overkjørt av vindkraftutbyggerne, om så med rettslige skritt».

Organisasjonen arbeider for å sikre at areal- og energiforvaltningen/politikken er sosialt, økonomisk og miljømessig bærekraftig. Ifølge egne nettsider har organisasjonen en kunnskapsbasert og analytisk tilnærming til klima, natur og miljø. I offentlige diskusjoner viser organisasjonen ofte til rapporten «Energipolitikk på naturens premisser».

Motvind Norge ble offisielt grunnlagt 7. september 2019, og hadde sitt første landsmøte på Frøya 16. november 2019, som en sammenslutning av lokale aksjonsgrupper. Ved årsskiftet 2019–2020 hadde organisasjonen om lag 8 000 registrerte medlemmer. Organisasjonen vokste raskt; i juni 2020 hadde antallet medlemmer økt til 12 000 og videre til om lag 17 000 i august samme år. I 2023 er det registrert om lag 18 000 betalende medlemmer. 

Rune Haaland ble ansatt som organisasjonens første generalsekretær. Organisasjonen omtaler vindkraftprosjekter «som et overgrep på natur, miljø og lokalsamfunn, og brudd på folks rettsoppfatning.»

### Kritikk

Organisasjonen har fått kritikk for at de i 2021 inviterte til en valgkampdebatt ved Buheii i Agder, der alle partier som stilte til Stortingsvalg ble invitert og deltok, inkludert det høyreekstreme partiet Alliansen. Bellona-leder Frederic Hauge oppfordret derfor til boikott av organisasjonens markering forran Stortinget. Arbeiderpartiet, Sosialistisk Venstreparti, Miljøpartiet de Grønne og Venstre fulgte Hauges oppfordring, mens Fremskrittspartiet, Senterpartiet og Rødt valgte å delta med appeller. Motvind Norge beklaget invitasjonen.

### Aksjoner

Under koronaviruspandemien i 2019–2020 markerte Motvind Norge seg ved Buheii i Kvinesdal ved å sperre fylkesvei 465 med vaktpost og kjetting. Politiet måtte gripe inn og en person ble bøtelagt.

I mai 2020 ble for første gang utbyggingen av et vindkraftverk prøvd i retten. Saken var mellom Motvind Norge og Vardafjellet vindkraftverk, og Motvind Norge ønsket å stoppe utbyggingen gjennom en midlertidig forføyning. Retten bemerket at den ikke er et overordnet forvaltningsorgan med omgjøringskompetanse, og Motvind Norge tapte saken og måtte betale saksomkostninger på 1 366 934 kroner. 

Som en del av Øyfjelletsaken, gikk Motvind Norge i september 2020 inn med økonomisk støtte til Jillen Njaarke reinbeitedistrikt på Helgeland til rettsak mot Øyfjellet Vind, Eolus Vind og Aquilla Capital. Reindriftsutøverene krevde midlertidig forføyning mot byggingen av Øyfjellet vindkraftverk med påstand om at utbyggingen utgjorde et menneskerettsbrudd, da den krenket deres rett til kulturutøvelse etter Sp.27 i folkeretten. Jillen Njaarke reinbeitedistrikt tapte i Oslo tingrett, og ble dømt til å betale 1.76 mill i saksomkostninger. Motvind Norge samlet inn midler til å dekke kostnadene.  Vindkraftsaken skal opp igjen i rettsystemet i mai 2024.

I juli 2023 ble demonstranter på Fosen fjernet av politiet. Høyesterett slo i 2021 fast at konsesjonen til vindkraftverkene på Storheia og Roan var ulovlige, og demonstrantene protesterte mot at staten ikke fulgte opp dommen. Motvind Norge anmeldte politiet for å bli urettmessig fjernet.

Referanser
----------

1. ↑
2. ↑  *Firda* 9. juni 2020. Medvind for vindkraftmotstandarane i Motvind. Besøkt 9. juni 2020.
3. ↑  NTB (24. oktober 2019). «Organisasjonen Motvind Norge samler motstandere av vindkraft». *Finansavisen*. Besøkt 2. april 2020.
4. ↑  «Energipolitikk på naturens premisser – Sammendragsrapport». *Energi & Natur*. Besøkt 4. september 2023.
5. ↑
6. 1 2  «Historikk». Motvind Norge. Besøkt 2. april 2020.
7. ↑  «Invitasjon til MOTVIND NORGE» (PDF). Motvind Norge. Besøkt 2. april 2020.
8. ↑  «Nå har Motvind flere medlemmer enn Frp og SV». *e24.no*. Besøkt 22. oktober 2021.
9. ↑  NTB (21. november 2019). «Bellona-grunnlegger skal lede kamp mot vindmøller». *Teknisk Ukeblad*. Besøkt 2. april 2020.
10. ↑  «Boikotter markering mot vindkraft». *www.aftenposten.no*. 3. september 2021. Besøkt 6. mars 2024.
11. ↑  Haugan, Bjørn (2. september 2021). «Ber partitopper boikotte demonstrasjon utenfor Stortinget». *VG* **(norsk)**. Besøkt 18. april 2024.
12. ↑  Kvernahugen, Tor Martin (4. september 2021). «Flere politikere boikottet Motvind Norge-demonstrasjon foran Stortinget». *vartoslo.no*. Besøkt 18. april 2024.
13. ↑  Salen, Eivind (1. september 2021). «Erklæring fra Motvind Norge • Motvind Norge». *Motvind Norge*. Besøkt 18. april 2024.
14. ↑  «Aksjon mot ulovlig arbeid på Buheii». Motvind Norge. 31. mars 2020. Besøkt 2. april 2020.
15. ↑  Jordheim, Hans (2. april 2020). «Vindkraft-aksjonister blokkerte veien for arbeidere». *Fædrelandsvennen*. Besøkt 2. april 2020.
16. ↑  Morsund, Gunnar (10. mai 2020). «Første rettssak: Kan forandre vindkraftutbyggingen i Norge». *NRK Rogaland*. Besøkt 12. mai 2020.
17. ↑  Brenna, Anders Lie (8. juni 2020). «- Vindkraft-kjennelsen er en kalddusj for Motvind». *enerwe.no*. Arkivert fra originalen 7. desember 2022. Besøkt 24. mai 2022.
18. ↑
19. ↑  «Tapte saken mot Øyfjellet vindkraftverk: Reindistrikt må dekke millionutgifter». *e24.no*. 11. oktober 2020. Besøkt 18. april 2024.
20. ↑  Spleis. «Støtt reindriftsfamiliene mot utbyggerne.». *www.spleis.no* **(norsk)**. Besøkt 18. april 2024.
21. ↑  Almendingen, Marit (29. februar 2024). «Har satt av 12 dager til Øyfjellet-rettssaken». *Helgelendingen* **(norsk)**. Besøkt 18. april 2024.
22. ↑

Eksterne lenker
---------------

* Offisielt nettsted
* Motvind Norge på Facebook